העיר הנבטית הקדומה "ממפסיס" (ממשית) הייתה עיר מרכזית וחשובה הודות למיקומה על ציר הדרך שירדה לערבה מהרי אדום, עלתה במעלה עקרבים והמשיכה לחברון ולירושלים, או לבאר שבע. העיר, המשתרעת על פני 40 דונם בלבד, היא הקטנה בערי הנגב אך המשוחזרת ביותר מביניהן.
בתי העיר מפוארים ומציגים אדריכלות ייחודית, שאין כדוגמתה בשום אתר נבטי אחר. מלאכת השחזור מקלה את ההתרשמות מן העיר. רחובות שלמים נותרו על כנם, ובהם קבוצות גדולות של מבנים נבטיים בעלי אולמות, חצרות ומרפסות.
האבנים מסותתות היטב והקשתות התומכות את התקרה בנויות להפליא. שני מבני הכנסיות שהתגלו בממשית מרשימים מאוד: בכנסייה המערבית ("כנסיית נילוס") נחשף ריצוף פסיפס הכולל דגמים גיאומטריים מסוגננים, עופות, סל פירות וחמש כתובות הקדשה בשפה היוונית. בכנסייה המזרחית התגלתה בימת ההטפה, ניצבת על עמודי שיש קטנים ששרידיהם נותרו באתר.
לאחר הכיבוש הרומי נשמט ענף הסחר מידיהם של תושבי ממשית והם פנו לענף כלכלי אחר: גידול סוסים. בני המקום טיפחו את הסוס הערבי המפורסם ובכך הביא לעירם כסף רב. בתקופה הביזנטית זכתה העיר לתמיכת השלטונות מפני שהייתה עיר ספר. כשנפסקה תמיכה זו, בימיו של יוסטינינוס, חדלה העיר מלהתקיים. מאות שנים אחר כך ראה דוד בן גוריון בדמיונו את ממשית כבירת המדינה העברית המודרנית שבדרך, כחלק מחלומו להפוך את הנגב למיושב.
אטרקציות נוספות כוללות: הסכר בנחל ממשית שמאחוריו נאגרו מי השיטפונות בנחל.
איך מגיעים: כ-8 קילומטרים מדימונה לכיוון צומת רותם על כביש 25 (באר שבע-דימונה).
שעות פתיחה: אפריל – ספטמבר: 08:00-17:00, אוקטובר – מרץ: 8:00-16:00.
גישה לנכים: התאמה חלקית למוגבלים.